— Я не супраць таго, каб беларускія дзеці вывучалі і англійскую, і нямецкую, і іспанскую, і нават кітайскую мовы. Чым больш моваў будуць ведаць нашы дзеці, тым яны будуць разумнейшыя. Але я хачу, каб нашы дзеці не забыліся, што яны ў першую чаргу — беларусы. І, каб нас паважалі ў свеце, неабходна, каб мы паважалі самі сябе. А павага да саміх сябе — гэта і ёсць павага да нашай мовы, да нашай культуры, да нашай Бацькаўшчыны. У Еўропе беларусы — амаль што адзіны народ, які адмаўляецца ад сваёй мовы. Паспрабуйце задаць падобнае пытанне паляку, або французу, або чэху, або нашаму суседу літоўцу. Яны проста не зразумеюць Вас. Не паважаючы сваю культуру і мову, мы выказваем сваю непавагу да нашых продкаў, якія стагоддзямі жылі на гэтай зямлі. А ў народа, у якога няма гістарычнай памяці, няма павагі да свайго мінулага, — няма і будучыні. Я ўпэўнены, што без беларускай мовы будучыні ў беларускага народа няма.